Aadu Hint

Aadu Hint (oikea nimi Adolf Edmund Hint, 10. tammikuuta 1910 Muhun saaren Külaseman kylä – 26. lokakuuta 1989 Tallinna) oli virolainen kirjailija.

Aadu Hint syntyi kalastajan perheeseen ja vietti lapsuutensa Saarenmaalla. Hän valmistui Saarenmaan lukiosta, työskenteli opettajana ja toimittajana sekä osallistui toiseen maailmansotaan.

Hintin varhaisia romaaneja ovat Pidalitõbi (”Spitaali”, 1934), Vatku tõbilas (”Vatkun parantola”, 1936), Kuldne värav (”Kultainen portti”, 1937) ja Tulemees (”Lämmittäjä”, 1939). Hänen pääteoksensa on neliosainen romaani ”Tuulinen ranta” (Tuuline rand, 1951–1966), joka kuvaa virolaisen kalastajasuvun kohtaloita 1900-luvun alusta vuoteen 1940 saakka. Sen pohjalta on kuvattu useita elokuvia.

Kirjailija liittyi kommunistipuolueeseen vuonna 1940. Hän toimi Neuvostoliiton ja Viron SNT:n korkeimpien neuvostojen kansanedustajana. Hint sai Viron SNT:n valtionpalkinnon vuosina 1950 ja 1967. Vuonna 1965 hänelle myönnettiin Viron kansankirjailijan arvonimi.

Suomennettu teos
 Tuulinen ranta 1. Suom. Tauno Haapalainen. Petroskoi: Karjalan ASNT:n valtion kustannusliike, 1959.
 Tuulinen ranta 2. Suom. Tauno Haapalainen. Petroskoi: Karjalan ASNT:n valtion kustannusliike, 1960.
 Tuulinen ranta 3. Suom. Tauno Haapalainen. Moskova: Vieraskielisen kirjallisuuden kustannusliike, 1962.
 Tuulinen ranta 4. Suom. Tauno Haapalainen. Moskova: Edistys, 1971.

Lähteet

Neuvostoliittolaiset kirjailijat
Neuvostoliittolaiset toimittajat
Virolaiset kirjailijat
Virolaiset opettajat
Virolaiset toimittajat
Vuonna 1910 syntyneet
Vuonna 1989 kuolleet